रामायणम्/उत्तरकाण्डम्/सर्गः ५४
रामस्य भाषितं श्रुत्वा लक्ष्मणः परमार्थवित् ।	
उवाच प्राञ्जलिर्वाक्यं राघवं दीप्ततेजसम् ।। ७.५४.१ ।।	
अल्पापराधे काकुत्स्थ द्विजाभ्यां शाप ईदृशः ।	
महान्नृगस्य राजर्षेर्यमदण्ड इवापरः ।। ७.५४.२ ।।	
श्रुत्वा तु पापसंयुक्तमात्मानं पुरषर्षभ ।	
किमुवाच नृगो राजा द्विजौ क्रोधसमन्वितौ ।। ७.५४.३ ।।	
लक्ष्मणेनैवमुक्तस्तु राघवः पुनरब्रवीत् ।	
शृणु सौम्य यथा पूर्वं स राजा शापविक्षतः ।। ७.५४.४ ।।	
अथाध्वनि गतौ विप्रौ विज्ञाय स नृगस्तदा ।	
आहूय मन्त्रिणः सर्वान्नैगमान्सपुरोधसः ।। ७.५४.५ ।।	
तानुवाच नृगो राजा सर्वाश्च प्रकृतीस्तथा ।	
दुःखेन सुसमाविष्टः श्रूयतां मे समाहितैः ।। ७.५४.६ ।।	
नारदः पर्वतश्चैव मम दत्त्वा महद्भयम् ।	
गतौ त्रिभुवनं भद्रौ वायुभूतावनिन्दितौ ।। ७.५४.७ ।।	
कुमारो ऽयं वसुर्नाम स देवो ऽद्याभिषिच्यताम् ।	
श्वभ्रं च यत्सुखस्पर्शं क्रियतां शिल्पिभिर्मम ।	
यत्राहं सङ्क्षयिष्यामि शापं ब्राह्मणनिःसृतम् ।। ७.५४.८ ।।	
वर्षघ्नमेकं श्वभ्रं तु हिमघ्नमपरं तथा ।	
ग्रीष्मघ्नं तु सुखस्पर्शमेकं कुर्वन्तु शिल्पिनः ।। ७.५४.९ ।।	
फलवन्तश्च ये वृक्षाः पुष्पवत्यश्च या लताः ।	
विरोप्यन्तां बहुविधाश्छायावन्तश्च गुल्मिनः ।। ७.५४.१० ।।	
क्रियतां रमणीयं च श्वभ्राणां सर्वतोदिशम् ।	
सुखमत्र वसिष्यामि यावत्कालस्य पर्ययः ।। ७.५४.११ ।।	
पुष्पाणि च सुगन्धीनि क्रियतां तेषु नित्यशः ।	
परिवार्य यथा मे स्युरध्यर्धं योजनं तथा ।। ७.५४.१२ ।।	
एवं कृत्वा विधानं स सन्दिदेश वसं तदा ।	
धर्मनित्यः प्रजाः पुत्र क्षत्रधर्मेण पालय ।। ७.५४.१३ ।।	
प्रत्यक्षं ते यथा शापो द्विजाभ्यां मयि पातितः ।	
नरश्रेष्ठ सरोषाभ्यामपराधे ऽपि तादृशे ।। ७.५४.१४ ।।	
मा कृथास्तनुसन्तापं मत्कृते ऽपि नरर्षभ ।	
कृतान्तः कुशलः पुत्र येनास्मि व्यसनीकृतः ।। ७.५४.१५ ।।	
प्राप्तव्यान्येव प्राप्नोति गन्तव्यान्येव गच्छति ।	
लब्धव्यान्येव लभते दुःखानि च सुखानि च ।। ७.५४.१६ ।।	
पूर्वे जात्यन्तरे वत्स मा विषादं कुरुष्व ह ।। ७.५४.१७ ।।	
एवमुक्त्वा नृपस्तत्र सुतं राजा महायशाः ।	
श्वभ्रं जगाम सुकृतं वासाय पुरुषर्षभ ।। ७.५४.१८ ।।	
एवं प्रविश्यैव नृपस्तदानीं श्वभ्रं महारत्नविभूषितं तत् ।	
सम्पादयामास तदा महात्मा शापं द्विजाभ्यां हि रुषा विमुक्तम् ।। ७.५४.१९ ।।	
इत्यार्षे श्रीमद्रामायणे वाल्मीकीये आदिकाव्ये श्रीमदुत्तरकाण्डे चतुःपञ्चाशः सर्गः ।। ५४ ।।	

रामायणम्/उत्तरकाण्डम्